Presupusul polițist pedofil ar putea fi implicat în alte fapte de agresiune sexuală, ce datează din anul 2009 și până acum.

ACTUALIZARE 16:25 - Agentul de poliție Eugen Stan, acuzat de molestarea a doi minori la 5 ianuarie a fost arestat pentru 30 de zile.

Anchetatorii verifică în special dosarele de agresiune sexuală rămase cu autor necunoscut pentru a vedea dacă nu cumva unele indicii și probe îi conduc acum tot către presupusul pedofil, care lucra în Poliție și care a fost reținut luni, la patru zile după ce fusese filmat agresând sexual doi minori într-un lift din Drumul Taberei.

De altfel, potrivit avocatului său, polițistul acuzat de pedofilie și-a recunoscut, la audierile de luni, faptele petrecute la 5 ianuarie, dar și o faptă similară, datând din 2012. E în continuare suspect în alte cazuri de agresiune sexuală, unul datând din 2009. Anchetatorii vor cere și ajutorul operatorilor de telefonie mobilă pentru a încerca să stabilească traseul suspectului în anumite zone, mai ales dacă acesta se potrivește cu informațiile existente în plângerile depuse pentru fapte de agresiune sexuală.

Cele 15 cazuri sunt dosare în care, cel puțin până în acest moment, se potrivesc destul de mult indiciile și semnalmentele cu cele ale lui Eugen Stan. Anchetatorii vor însă să verifice temeinic probele, înainte de a formula oficial acuzații.

Bărbatul va fi prezentat marți instanţei cu propunere de arestare preventivă și ar putea fi suspus și unei expertize psihiatrice, însă în orice caz el va mai fi audiat, mai ales că au apărut și noile suspiciuni.